text: Sygehusdirektør takker af
  20 august 2018 kl. 09.49
  Sygehusdirektør Dorthe Crüger forlader pr. 1. november sin stilling. - Jeg er en igangsætter, ikke en vedligeholder, fortæller den afgående direktør.
  - Jeg synes, at jeg er lykkedes med det, jeg blev sat til. Jeg er en igangsætter og ikke en vedligeholder, så nu er det på tide at komme videre, siger den snart forhenværende sygehusdirektør til TV SYD i dag.
  Det nye sygehus i Kolding er blevet til under Dorthe Crügers ledelse, og hendes chef i Region Syddanmark er ked af, at hun rejser.
  - Hun har stået for så meget, men skal man pege på een ting, så er det nok Kolding Sygehus, der springer i øjnene. Men først og fremmest har hun gjort os til foregangsmænd indenfor patientinddragelse, siger Jane Kragelund, regionsdirektør i Region Syddanmark.
  Dorthe Crüger har ledet Sygehus Lillebælt i otte år.
  - Otte år er lang tid i min karriere. Det er nok på grund af min lægelige baggrund, at jeg tænker, så er det klaret, næste!
  Dorthe Crüger, sygehusdirektør, Sygehus Lillebælt: "Otte år er lang tid i min karriere."
  Der er ingen konkrete planer og ingen hobbies, der skal nyde fremme.
  - Jeg tager det, jeg kalder et mellemrum. Jeg har arbejdet, siden jeg startede i skolen og aldrig haft en pause. Så nu er det på tide at sætte sig ned og tænke over, hvad jeg skal med den anden halvdel af mit arbejdsliv, slutter Dorthe Crüger.
  Om Sygehus Lillebælt
  Sygehusenheden i Trekantområdet hedder Sygehus Lillebælt, men enheden behandler patienter fra hele Region Syddanmark. Navnet dækker over tre sygehusmatrikler. Med et patientgrundlag på cirka 300.000 borgere er Sygehus Lillebælt Region Syddanmarks andenstørste sygehusenhed, hvor der er cirka 5.000 medarbejdere på sygehusene.Sygehusenheden drives af den samme øverste ledelse, der består af en administrerende direktør, en lægefaglig direktør og sygeplejefaglig direktør.Direktionen refererer direkte til regionsdirektøren.Sygehusenheden er fordelt på følgende tre sygehusmatrikler:Akutsygehuset i KoldingDen akutte sygehusbehandling til områdets borgere foretages primært på akutsygehuset i Kolding. Her ligger sygehusenhedens Fælles Akutmodtagelse, der tager sig af patienter med akutte skader. Fødslerne i Trekantområdet varetages også her.Specialsygehuset i VejleSygehuset i Vejle er et specialsygehus med særligt fokus på kræftområdet.Sygehuset i MiddelfartSygehuset indeholder blandt andet Rygcenter Middelfart, der behandler patienter med forskellige ryglidelser.
  
  